Und folgendes isch bi üs abgange die wuche:  Die Wuche isch s Filmteam vo de Schwiizer Armee bi üs xi go dreihe… die mached sonen neue Aussenseiter-anti-kiffen-präventionsfilm (Titel: "Still&Leise"), wo irgendeinisch mol i zuekünftige RS während de PPD-Lektione zeigt wird… Aber um wases i dem Film goht isch für üs eigentlich wenig relevant  xi. Mir hend nur als Schtatischte müese umehample… Das hett agfange bim Esse am Mäntig: simmer go fasse und denn hemmer öppe 2 schtund (füre Filmszene wo schlussendlich höchschtens zwo minute goht) lang chöne döt hocke und esse und die sind am filme ihri szene… "Und me macheds nomol!"  Am Mittwoch nommitag hends e schüssszene ufgnoh. dodefür isch di ganz kompanie id KD-Boxe glatschet und het döt ufs Filmteam gwartet.. die hend denn au prompt uf sich warte loh… denn hend d wms chli improvisierts  programm gmacht: simmer i so üebigs schützegräb mit chopf dunne umegsecklet und hend chriegerlis gschpielt… Die type immer nonig do… de hemmer no s helmschpieli gmacht: bim erschte helm 10 mol rundum seckle denn wiiter zum nöchschte seckle, döt au wieder zäh mol drülle und wieder zrugg seckle. No ganz luschtig   Nochher simmer wieder in grabe ghocket und hend gwartet… Denn sind denn die deher cho… "mir  brüchtet öppe 10 lüüt." aha. Und de rescht? "verschiebed sie wieder in pauseruum." - "das heisst in Grabe abe?" - "richtig!"  Am dunnschtig hends no es HV brucht zum ufneh.. macht d Kp 2 jo gern… de echt Feldi mues emene Schauschpieler-Kadi (s truurigscht isch das alli schauschpieler no nie militär gmacht hend und au dementschprechend kei ahnig hend vo tutte und blose…) go melde… "Me macheds nomol" eimol verschnorret sich de schauschpieler und well bi üs d Bahnlinie mitte durs kasernegländ goht fahrt au all  zwo minute en zug dure… häjoo aber me macheds jo gern. Nocheme echte HV denn hemmer Zugsobig gha. eigentlich hettme de erscht endi rs, aber das isch di letscht möglichkeit xi wo üses kaderlüüt no alli zämä xi sind… Simmer ine waldhütte go grilliere… en hit… wos denn dunkel xi isch simmer uf die nochglege fz-bahn gane wos amix mit de LKWs abfahred und sind döte duregsecklet… Wassergrabe? Scheissegal… mir sind Rettigsgrenadier… und alli gröhlend dure gsecklet… D schtimmig sich geil xi.. viellicht isches au  chli am Bier und so glägä   Nochher alli wieder brutal dreckig zrugg xi ide hütte chunnt de Wachtmeischter mitem Grappa: "Ihr sind jo harti sieche… jetzt tüemer no zämä grappa schnupfe!" Luschtigi sach   LOL Und obwohls am schluss no cho isch go schiffe in schtröme isches doch en hammer-obig xi.  "Wer isch de bescht? Zug Rohr Wer isch de bescht? Zug rohr!! - MEGAL LIESLIG! WER ISCH DE BESCHT?? ZUG ROHR!!!"   (Bildi und so vo dem obig folged denn mol no.. Zugs-HP und shirt sind au im ufbau :-D)  Und das isch au so: die wuche zweiti zugschuel-inspektion durch de Oberscht gha: Resultat "sehr guet" als einzige Zug drum machemer jetzt so Herz- und Schwizerchrüüz-Formationene und laufed slalom  und so seich und drum sind au mir de Zug wo am bsuechstag dörf e zugschuel zeige.  Natürli hemmer au Sani-D gmacht: Suurschtoff-Abgob güebt und au Fachdienscht simmer fliissig dra xi: drü- und zweibeichrane ufbaue, 12-Meter-Belüchtigsmascht uf- und ab baue und süst no wiiteri geili sache   Und am Friitig hemmer GPD gmacht a allne sortiment: Dass heisst sämtliche grümpel vode laschtwäge abenäh,  uslege, kontrolliere, putze und wieder richtig iirume.. Doch das ganze isch en relativ lockere nommittag xi, di obergfreite hend kommandiert… nur de scheiss kaffi automat isch nüme gange   Denn hemmer die wuche au üses BBK-Tenu, sprich Brandbekämpfungsanzug samt helm gfasst, nöchscht wuche fangemer a so richtig mitem füür zschpiele